title: Решение (ЕС) 2017/652 на Комисията от 29 март 2017 година относно предложената гражданска инициатива с наслов „Minority SafePack — one million signatures for diversity in Europe“ (нотифицирано под номер С(2017) 2200)

text:
               6.4.2017

               BG

               Официален вестник на Европейския съюз

               L 92/100

         РЕШЕНИЕ (ЕС) 2017/652 НА КОМИСИЯТА
   от 29 март 2017 година
   относно предложената гражданска инициатива с наслов „Minority SafePack — one million signatures for diversity in Europe“

         (нотифицирано под номер С(2017) 2200)

   (само текстът на английски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
   като има предвид, че:

               (1)

               С Решение на Комисията C(2013) 5969 от 13 септември 2013 г. бе отказано регистрирането на предложената гражданска инициатива с наслов „Minority SafePack — one million signatures for diversity in Europe“. С решението си от 3 февруари 2017 г. (дело T-646/13) Общият съд на Европейския съюз отмени посоченото решение с мотива, че Комисията не е изпълнила задължението си за мотивиране, като не е посочила кои от мерките, посочени в приложението към предложената европейска гражданска инициатива, не попадат в обхвата на нейната компетентност, нито мотивите в подкрепа на това заключение. За да бъдат предприети необходимите мерки за съобразяване с решението на Общия съд, трябва да бъде прието ново решение на Комисията относно искането за регистриране на предложената гражданска инициатива.

               (2)

               Предметът на предложената гражданска инициатива с наслов „Minority SafePack — one million signatures for diversity in Europe“ се отнася до следното: „Призоваваме ЕС да подобри защитата на лицата, принадлежащи към национални и езикови малцинства, и да укрепи културното и езиковото многообразие в Съюза“.

               (3)

               Целите на предложената гражданска инициатива се отнасят до следното: „Призоваваме ЕС да приеме пакет от законодателни актове, за да подобри защитата на лицата, принадлежащи към национални и езикови малцинства, и да укрепи културното и езиковото многообразие в Съюза. Той трябва да включва действия на политиката в сферата на регионалните и малцинствените езици, образованието и културата, регионалната политика, участието, равенството, аудио-визуалното и друго медийно съдържание, както и регионалната (държавна) подкрепа“.

               (4)

               В приложението към предложената гражданска инициатива са упоменати конкретно 11 правни акта на Съюза, за които предложената гражданска инициатива цели по същество изготвянето на предложения на Комисията, а именно:

                           а)

                           препоръка на Съвета „относно защитата и насърчаването на културното и езиковото многообразие в рамките на Съюза“ въз основа на член 167, параграф 5, второ тире и член 165, параграф 4, второ тире от ДФЕС;

                           б)

                           решение или регламент на Европейския парламент и на Съвета въз основа на член 167, параграф 5, първо тире и член 165, параграф 4, първо тире от ДФЕС, чиято цел е да бъдат адаптирани „програмите за финансиране, за да станат достъпни за малките регионални и малцинствени езикови общности“;

                           в)

                           решение или регламент на Европейския парламент и на Съвета въз основа на член 167, параграф 5, първо тире и член 165, параграф 4, първо тире от ДФЕС, чиято цел е да бъде създаден център за езиковото многообразие, който ще повиши осведомеността за значението на регионалните и малцинствените езици, ще поощрява многообразието на всички равнища и ще се финансира предимно от Европейския съюз;

                           г)

                           регламент на Европейския парламент и на Съвета въз основа на членове 177 и 178 от ДФЕС, чиято цел е да се адаптират общите разпоредби, свързани с регионалните фондове на ЕС, по такъв начин, че защитата на малцинствата и насърчаването на културното и езиковото многообразие да бъдат включени в тези разпоредби като тематични цели;

                           д)

                           регламент на Европейския парламент и на Съвета въз основа на член 173, параграф 3 и член 182, параграф 1 от ДФЕС, чиято цел е да се промени нормативната уредба, свързана с програмата „Хоризонт 2020“, за да се подобрят научните изследвания относно добавената стойност, която националните малцинства и културното и езиковото многообразие могат да внесат в социалното и икономическото развитие на регионите на ЕС;

                           е)

                           директива, регламент или решение на Съвета въз основа на член 20, параграф 2 и член 25 от ДФЕС с цел да се затвърди в рамките на Съюза мястото на гражданите, принадлежащи към национални малцинства, за да може да се гарантира, че техните основателни опасения ще бъдат взети предвид при избора на депутати за Европейския парламент;

                           ж)

                           ефективни мерки за борба с дискриминацията и за насърчаване на равното третиране, включително що се отнася до националните малцинства, по-специално чрез преразглеждане на съществуващите директиви на Съвета относно равното третиране, въз основа на член 19, параграф 1 от ДФЕС;

                           з)

                           изменение на законодателството на ЕС с цел да се гарантира приблизително равно третиране на лицата без гражданство и гражданите на Съюза, въз основа на член 79, параграф 2 от ДФЕС;

                           и)

                           регламент на Европейския парламент и на Съвета въз основа на член 118 от ДФЕС с цел да се въведе единно авторско право, за да може целият ЕС да се счита за вътрешен пазар в областта на авторското право;

                           й)

                           изменение на Директива 2010/13/ЕС на Европейския парламент и на Съвета (2), за да се гарантират свободата на предоставяне на услуги и приемането на аудио-визуално съдържание в региони, в които живеят национални малцинства, въз основа на член 53, параграф 1 и член 63 от ДФЕС;

                           к)

                           регламент или решение на Съвета с цел групово освобождаване на проектите за насърчаване на националните малцинства и тяхната култура, въз основа на член 109, член 108, параграф 4 и член 107, параграф 3, буква д) от ДФЕС.

               (5)

               Правни актове на Съюза за целите на прилагането на Договорите могат да бъдат приемани

                           —

                           в областта на подобряването на познаването и разпространението на културата и историята на европейските народи, съхранението и опазването на културното наследство от европейско значение, културния обмен с нетърговска цел и художествените и литературните произведения, включително в аудио-визуалния сектор,

                           —

                           в областта на развиването на европейското измерение в образованието, включително, inter alia, чрез преподаване и разпространение на езиците на държавите членки,

                           —

                           при определянето на задачите, приоритетните цели и организацията на структурните фондове, когато действията, които ще бъдат финансирани, водят до засилване на икономическото, социалното и териториалното сближаване на Съюза,

                           —

                           относно специфични мерки в подкрепа на действията, предприети в държавите членки за постигане на целите за ускоряване на приспособяването на промишлеността към структурните промени, за поощряване на среда, благоприятстваща инициативността и развитието на предприятията в целия Съюз, и по-специално на малките и средните предприятия, за поощряване на среда, благоприятстваща сътрудничеството между предприятията, за стимулиране на по-доброто използване на промишления потенциал на политиките в сферата на иновациите, научните изследвания и технологичното развитие,

                           —

                           в областта на научните изследвания и технологичното развитие под формата на многогодишна рамкова програма, в която се определят научноизследователските и технологичните цели, които трябва да бъдат постигнати от дейностите на Съюза, съответните приоритети, общите рамки на тези дейности, максималният общ размер на средствата, подробните правила за финансовото участие на Съюза в рамковата програма и съответното участие във всяка от предвидените дейности,

                           —

                           в областта на правата на гражданите на трети държави, пребиваващи законно в дадена държава членка, включително условията за свобода на движение и пребиваване в други държави — членки на ЕС,

                           —

                           за създаването на европейски права на интелектуална собственост с цел гарантиране на единна защита на правата върху интелектуалната собственост в Съюза, и за въвеждане на централизирани режими за издаване на разрешения, координация и контрол на равнището на Съюза,

                           —

                           за координирането на законовите, подзаконовите или административните разпоредби на държавите членки относно достъпа до и упражняването на дейности като самостоятелно заето лице,

                           —

                           за определянето на категориите предоставяни от държавите помощи, които са освободени от процедурата, предвидена в член 108, параграф 2 от ДФЕС.

               (6)

               По тези причини предложената гражданска инициатива, доколкото тя е насочена към изготвянето на предложения на Комисията за правни актове на Съюза за целите на прилагането на Договорите, както тези предложения са посочени в съображение 4, букви a)—д) и з)—к), не попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 4, параграф 2, буква б) от Регламента.

               (7)

               Правен акт на Съюза за целите на прилагането на Договорите не може да бъде приет с оглед на затвърждаване в рамките на Съюза на мястото на гражданите, принадлежащи към национални малцинства, за да може да се гарантира, че техните основателни опасения ще бъдат взети предвид при избора на депутати за Европейския парламент. Правата на гражданите на Съюза са предвидени в член 20, параграф 2 от ДФЕС. Тези права включват правото да избират и да бъдат избирани в изборите за Европейски парламент в държавата членка, в която пребивават, при същите условия, както и гражданите на тази държава. В член 25 от ДФЕС се предвижда, че въз основа на доклад на Комисията Съветът, като действа с единодушие, в съответствие със специална законодателна процедура и след одобрение от Европейския парламент, може да приеме разпоредби, целящи да допълнят правата, изброени в член 20, параграф 2 от ДФЕС. Допълнените с такива разпоредби права трябва обаче да бъдат насочени срещу държави членки, различни от тази, на която е гражданин съответният гражданин на Съюза, или срещу институциите на Съюза. Правният акт, визиран в предложената гражданска инициатива с наслов „Minority SafePack — one million signatures for diversity in Europe“, обаче не притежава подобни характеристики. Съответно той ще създаде и права противопоставими на държавата членка, на която гражданинът на Съюза е гражданин. По тази причина член 25 и член 20, параграф 2 от ДФЕС не могат да представляват правни основания за приемането на правен акт на Съюза за целите на прилагането на Договорите „с цел да се затвърди в рамките на Съюза мястото на гражданите, принадлежащи към национални малцинства, за да може да се гарантира, че техните основателни опасения ще бъдат взети предвид при избора на депутати за Европейския парламент“. Доколкото правният акт, визиран от предложената гражданска инициатива с наслов „Minority SafePack — one million signatures for diversity in Europe“, по същество ще се отнася до разпоредбите, необходими за избирането на депутати за Европейския парламент чрез всеобщи преки избори, Европейският парламент е институцията, която в съответствие с член 223 от ДФЕС изготвя предложение за установяване на тези разпоредби съгласно уеднаквена процедура във всички държави членки или съгласно принципи, които са общи за всички държави членки. Поради това Комисията няма правомощия по силата на Договорите да представи предложение за такъв правен акт.

               (8)

               Правен акт на Съюза за целите на прилагането на Договорите не може да бъде приет и за определяне на ефективни мерки за борба с дискриминацията и за насърчаване на равното третиране, включително що се отнася до националните малцинства, по-специално чрез преразглеждане на съществуващите директиви на Съвета относно равното третиране. Въпреки че независимо от сферата, в която работят, институциите на Съюза са длъжни да зачитат културното и езиковото многообразие съгласно член 3, параграф 3 от ДЕС и да не допускат дискриминация, основана на принадлежност към национално малцинство, съгласно член 21, параграф 1 от Хартата на основните права на Европейския съюз, нито една от тези разпоредби не представлява правно основание за предприемане на действие от страна на институциите. В член 19 от ДФЕС се предвижда, че без да се засягат другите разпоредби на Договорите и в рамките на правомощията, които те предоставят на Съюза, Съветът може с единодушие, в съответствие със специална законодателна процедура и след одобрение от Европейския парламент, да приема необходимите мерки за борба с дискриминацията, основана на пола, расата или етническия произход, религията или убежденията, наличието на физическо или умствено увреждане, възрастта или сексуалната ориентация. Този изчерпателен списък на елементи, въз основа на които не може да се допуска дискриминация, не включва обаче принадлежността към национално малцинство. Поради това член 19 от ДФЕС не може да представлява правното основание за приемането на правен акт на Съюза за целите на прилагането на Договорите за „ефективни мерки за борба с дискриминацията и за насърчаване на равното третиране, включително що се отнася до на националните малцинства“.

               (9)

               По тези причини предложената гражданска инициатива, доколкото тя е насочена към изготвянето на предложения на Комисията за правни актове на Съюза за целите на прилагането на Договорите, както тези предложения са посочени в съображение 4, букви е) и ж), попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 4, параграф 2, буква б) от Регламента.

               (10)

               С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, inter alia, че всеки гражданин трябва да има правото да участва в демократичния живот на Съюза чрез европейска гражданска инициатива.

               (11)

               За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.

               (12)

               Поради това предложената гражданска инициатива с наслов „Minority SafePack — one million signatures for diversity in Europe“ следва да бъде регистрирана. Изявления в подкрепа на тази предложена гражданска инициатива следва да бъдат събирани, доколкото тя е насочена към изготвянето на предложения на Комисията за правни актове на Съюза за целите на прилагането на Договорите, както тези предложения са посочени в съображение 4, букви a)—д) и з)—к),

         ПРИЕ НАСТОЯЩОТО РЕШЕНИЕ:
   Член 1
   1.   Предложената гражданска инициатива с наслов „Minority SafePack — one million signatures for diversity in Europe“ се регистрира.
   2.   Изявления в подкрепа на тази предложена гражданска инициатива могат да бъдат събирани въз основа на разбирането, че тя е насочена към изготвянето на предложения на Комисията за

               —

               препоръка на Съвета „относно защитата и насърчаването на културното и езиковото многообразие в Съюза“;

               —

               решение или регламент на Европейския парламент и на Съвета, чиято цел е да бъдат адаптирани „програмите за финансиране, за да станат достъпни за малките регионални и малцинствени езикови общности“;

               —

               решение или регламент на Европейския парламент и на Съвета, чиято цел е да бъде създаден център за езиковото многообразие, който ще повиши осведомеността за значението на регионалните и малцинствените езици, ще поощрява многообразието на всички равнища и ще се финансира предимно от Европейския съюз;

               —

               регламент за адаптиране на общите правила, приложими за задачите, приоритетните цели и организацията на структурните фондове, по такъв начин, че да се вземат под внимание защитата на малцинствата и насърчаването на културното и езиковото многообразие, когато действията, които ще бъдат финансирани, водят до засилване на икономическото, социалното и териториалното сближаване на Съюза;

               —

               регламент на Европейския парламент и на Съвета, чиято цел е да се промени нормативната уредба, свързана с програмата „Хоризонт 2020“, за да се подобрят научните изследвания относно добавената стойност, която националните малцинства и културното и езиковото многообразие могат да внесат в социалното и икономическото развитие на регионите на ЕС;

               —

               изменение на законодателството на ЕС с цел да се гарантира приблизително равно третиране на лицата без гражданство и гражданите на Съюза;

               —

               регламент на Европейския парламент и на Съвета с цел да се въведе единно авторско право, за да може целият ЕС да се счита за вътрешен пазар в областта на авторското право;

               —

               изменение на Директива 2010/13/ЕС, за да се гарантират свободата на предоставяне на услуги и приемането на аудио-визуално съдържание в региони, в които живеят национални малцинства;

               —

               регламент или решение на Съвета с цел групово освобождаване на проектите за насърчаване на националните малцинства и тяхната култура от процедурата, предвидена в член 108, параграф 2 от ДФЕС.

         Член 2
   Настоящото решение влиза в сила на 3 април 2017 г.
   Член 3
   Адресати на настоящото решение са организаторите (членовете на гражданския комитет) на предложената гражданска инициатива с наслов „Minority SafePack — one million signatures for diversity in Europe“, представлявани от г-н Hans Heinrich HANSEN и г-н Hunor KELEMEN в качеството им на лица за контакт.

      Съставено в Брюксел на 29 март 2017 година.

            За Комисията

         Frans TIMMERMANS

            Първи заместник-председател

      (1)  ОВ L 65, 11.3.2011 г., стр. 1.

      (2)  Директива 2010/13/ЕС на Европейския парламент и на Съвета от 10 март 2010 година за координирането на някои разпоредби, установени в закони, подзаконови и административни актове на държавите-членки, отнасящи се до предоставянето на аудиовизуални медийни услуги (Директива за аудиовизуалните медийни услуги) (ОВ L 95, 15.4.2010 г., стр. 1).


title: Решение (ЕС) 2015/1792 на Съвета от 5 октомври 2015 година за назначаване на петима членове от Испания и петима заместник-членове от Испания в Комитета на регионите

text:
               7.10.2015

               BG

               Официален вестник на Европейския съюз

               L 260/28

         РЕШЕНИЕ (ЕС) 2015/1792 НА СЪВЕТА
   от 5 октомври 2015 година
   за назначаване на петима членове от Испания и петима заместник-членове от Испания в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложенията на правителството на Испания,
   като има предвид, че:

               (1)

               На 26 януари, 5 февруари и 23 юни 2015 г. Съветът прие решения (ЕС) 2015/116 (1), (ЕС) 2015/190 (2) и (ЕС) 2015/994 (3) за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

               (2)

               Пет места за членове на Комитета на регионите се освободиха след изтичането на мандата на г-жа Rita BARBERÁ NOLLA, г-жа Yolanda BARCINA ANGULO, г-жа María Dolores de COSPEDAL GARCÍA, г-н Ignacio GONZÁLEZ GONZÁLEZ и г-н José Antonio MONAGO TERRAZA.

               (3)

               Пет места за заместник-членове на Комитета на регионите се освободиха след изтичането на мандата на г-н Enrique BARRASA SÁNCHEZ, г-н Borja COROMINAS FISAS, г-жа Teresa GIMÉNEZ DELGADO DE TORRES, г-жа María Victoria PALAU TÁRREGA и г-н Juan Luis SÁNCHEZ DE MUNIÁIN LACASA,

         ПРИЕ НАСТОЯЩОТО РЕШЕНИЕ:
   Член 1
   Назначават се за членове на Комитета на регионите за остатъка от мандата, а именно до 25 януари 2020 г.:

               —

               D.a Miren Uxue BARCOS BERRUEZO, Presidenta de la Comunidad Foral de Navarra

               —

               D.a Cristina CIFUENTES CUENCAS, Presidenta de la Comunidad de Madrid

               —

               D. Guillermo FERNÁNDEZ VARA, Presidente de la Junta de Extremadura

               —

               D. Emiliano GARCÍA-PAGE SÁNCHEZ, Presidente de la Junta de Comunidades de Castilla-La Mancha

               —

               D. Ximo PUIG I FERRER, Presidente de la Generalidad Valenciana

         Член 2
   Назначават се за заместник-членове на Комитета на регионите за остатъка от мандата, а именно до 25 януари 2020 г.:

               —

               Dña Rosa BALAS TORRES, Directora General de Acción Exterior de la Junta de Extremadura

               —

               Dña. Elena CEBRIÁN CALVO, Consejera de Agricultura, Medio Ambiente, Cambio Climático y Desarrollo Rural de la Generalidad Valenciana

               —

               D. Cruz FERNÁNDEZ MARISCAL, Director General de Relaciones Institucionales y Asuntos Europeos de la Vicepresidencia de la Junta de Comunidades de Castilla-La Mancha

               —

               D.a Yolanda IBARROLA DE LA FUENTE, Directora General de Asuntos Europeos y Cooperación con el Estado de la Comunidad Autónoma de Madrid

               —

               D.a Ana OLLO HUALDE, Consejera de Relaciones Ciudadanas e Institucionales

         Член 3
   Настоящото решение влиза в сила в деня на приемането му.

      Съставено в Люксембург на 5 октомври 2015 година.

            За Съвета

            Председател

         N. SCHMIT

      (1)  ОВ L 20, 27.1.2015 г., стр. 42.

      (2)  ОВ L 31, 7.2.2015 г., стр. 25.

      (3)  ОВ L 159, 25.6.2015 г., стр. 70.


title: Решение 2013/382/ОВППС на Съвета от 15 юли 2013 година за изменение и удължаване на мандата на специалния представител на Европейския съюз в Афганистан

text:
               16.7.2013

               BG

               Официален вестник на Европейския съюз

               L 193/22

         РЕШЕНИЕ 2013/382/ОВППС НА СЪВЕТА
   от 15 юли 2013 година
   за изменение и удължаване на мандата на специалния представител на Европейския съюз в Афганистан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 22 март 2010 г. Съветът прие Решение 2010/168/ОВППС (1) за назначаване на г-н Vygaudas UŠACKAS за специален представител на Европейския съюз (СПЕС) в Афганистан. Мандатът на СПЕС изтича на 30 юни 2013 г.

               (2)

               Мандатът на СПЕС следва да бъде удължен с още 12 месеца.

               (3)

               СПЕС ще изпълнява мандата си в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Vygaudas UŠACKAS като СПЕС в Афганистан се удължава до 30 юни 2014 г. Мандатът на СПЕС може да бъде прекратен предсрочно, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   СПЕС представлява Съюза и подпомага постигането на целите на политиката на Съюза в Афганистан в тясна координация с представителите на държавите членки в Афганистан. По-специално СПЕС:

               а)

               допринася за изпълнението на съвместната декларация ЕС—Афганистан и ръководи изпълнението на плана за действие на ЕС относно Афганистан и Пакистан, доколкото този план се отнася до Афганистан, като работи заедно с представителите на държавите членки в Афганистан;

               б)

               подкрепя политическия диалог между Съюза и Афганистан;

               в)

               подкрепя решаващата роля, която Организацията на обединените нации (ООН) има в Афганистан, като се стреми по-специално да допринася за по-добрата координация на международната помощ, като насърчава прилагането на комюникетата от конференциите в Лондон, Кабул, Бон, Истанбул, Чикаго и Токио, както и на съответните резолюции на ООН.

         Член 3
   Мандат
   За да изпълни мандата си, в тясно сътрудничество с представителите на държавите членки в Афганистан, СПЕС:

               а)

               изразява становищата на Съюза относно политическия процес и събитията в Афганистан;

               б)

               поддържа тесни контакти със съответните афганистански институции и подкрепя тяхното развитие, по-специално правителството и парламента, както и органите на местната власт. СПЕС поддържа контакти и с други афганистански политически групи и участници в процесите в Афганистан;

               в)

               поддържа тесни контакти със съответните международни и регионални заинтересовани страни в Афганистан, особено със специалния представител на генералния секретар на ООН и висшия граждански представител на Организацията на Северноатлантическия договор, както и с други ключови партньори и организации;

               г)

               дава съвети относно постигнатия напредък при изпълнението на целите на съвместната декларация ЕС—Афганистан, плана за действие на ЕС за Афганистан и Пакистан, доколкото се отнася за Афганистан, и конференциите в Кабул, Бон, Истанбул, Чикаго и Токио, по-специално в следните области:

                           —

                           развитие на капацитета на гражданските структури, особено на поднационално равнище,

                           —

                           добро управление и създаване на институции, необходими за съществуването на правовата държава, по-специално на независима съдебна власт,

                           —

                           избирателни реформи,

                           —

                           реформи на сектора за сигурност, включително укрепване на съдебните институции, националната армия и полицейските сили, и по-специално създаване на служби на гражданската полиция,

                           —

                           насърчаване на растежа, по-специално чрез селското стопанство и развитието на селските райони,

                           —

                           зачитане на международните задължения на Афганистан в областта на правата на човека, включително зачитане на правата на малцинствата и правата на жените и децата,

                           —

                           зачитане на демократичните принципи и правовата държава,

                           —

                           насърчаване участието на жените в публичната администрация, гражданското общество и мирния процес в съответствие с Резолюция 1325(2000) на Съвета за сигурност на ООН,

                           —

                           спазване на международните задължения на Афганистан, включително сътрудничеството в международната борба с тероризма, незаконния трафик на наркотици, трафика на хора и разпространението на оръжия, включително и на такива за масово унищожение, и свързаните с тях материали,

                           —

                           съдействие за предоставянето на хуманитарна помощ и добре организираното завръщане на бежанците и вътрешно разселените лица, както и

                           —

                           засилване на ефективността на присъствието и дейностите на Съюза в Афганистан и съдействие за съставянето на редовните годишни доклади относно изпълнението на плана за действие на ЕС, поискани от Съвета;

               д)

               участва активно в местните координационни форуми, като например Съвместния съвет за координация и наблюдение, като предоставя изчерпателна информация на държавите членки, които не участват в тези форуми, относно взетите на тези равнища решения;

               е)

               предоставя съвети относно участието и позициите на Съюза на международни конференции, посветени на Афганистан;

               ж)

               участва активно в насърчаването на регионалното сътрудничество чрез съответни инициативи, включително процеса от Истанбул и Конференцията за регионално икономическо сътрудничество за Афганистан (RECCA);

               з)

               допринася за изпълнението на политиката на Съюза за правата на човека и насоките на ЕС за правата на човека, по-специално по отношение на жените и децата в засегнатите от конфликти области, в частност като наблюдава и реагира на събитията във връзка с това;

               и)

               предоставя, при необходимост, подкрепа за приобщаващ и ръководен от афганистанските власти мирен процес, който да доведе до политическо решение, съответстващо на договорените на конференцията в Бон „съображения“.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на мандата, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и компетентните ѝ отдели.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 юли 2013 г. до 30 юни 2014 г., възлиза на 6 585 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на своя мандат и предоставените финансови средства СПЕС отговаря за сформирането на екип. Екипът включва експерти по конкретни въпроси на политиката съобразно изискванията на мандата. СПЕС своевременно и редовно предоставя на Съвета и Комисията информация за състава на екипа.
   2.   Държавите членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата членка, съответната институция на Съюза или ЕСВД. Експертите, командировани от държавите членки в институциите на Съюза или в ЕСВД, също могат да бъдат командировани за работа със СПЕС. Договорно наетите членове на международния персонал трябва да са граждани на държава членка.
   3.   Целият командирован персонал остава под административното ръководство на изпращащата държава членка, изпращащата институция на Съюза или ЕСВД и изпълнява задълженията си и действа в интерес на изпълнението на мандата на СПЕС.
   Член 7
   Привилегии и имунитет на СПЕС и на персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и членовете на неговия персонал, се договарят с приемащата държава в зависимост от случая. За тази цел държавите членки и ЕСВД предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (2).
   Член 9
   Достъп до информация и логистична подкрепа
   1.   Държавите членки, Комисията и Генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразени с неговия мандат и обстановката от гледна точка на сигурността в географския регион, за който отговаря, за сигурността на целия персонал под прякото ръководство на СПЕС, по-специално като:

               а)

               изготвя съобразен със спецификата на мисията план за сигурност въз основа на насоките на ЕСВД, включващ специфични за мисията физически, организационни и процедурни мерки за сигурност, уреждащ управлението на безопасното придвижване на персонала до и в рамките на района на мисията, както и управлението на инциденти, свързани със сигурността, и план на мисията за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск съобразно условията в района на мисията;

               в)

               гарантира, че всички членове на екипа на СПЕС, разположени извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района на мисията, съобразено със степента на риск, определена от ЕСВД за района на мисията;

               г)

               гарантира, че се изпълняват всички одобрени препоръки, направени в резултат на извършените редовни оценки на сигурността, и представя на ВП, Съвета и Комисията писмени доклади относно тяхното изпълнение, както и относно други свързани със сигурността въпроси, в рамките на доклада за напредъка и доклада за изпълнението на мандата.

         Член 11
   Докладване
   СПЕС представя редовни устни и писмени доклади на ВП и КПС. При необходимост СПЕС докладва също пред работните групи на Съвета. Редовните писмени доклади се разпространяват чрез мрежата COREU. По препоръка на ВП или КПС СПЕС представя доклади пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   Член 12
   Координация
   1.   СПЕС допринася за единството, съгласуваността и ефикасността на действията на Съюза и спомага за съгласуваното използване на всички инструменти на Съюза и действия на държавите членки с цел да бъдат постигнати целите на политиката на Съюза. Действията на СПЕС се съгласуват с тези на Комисията, както и с действията на СПЕС за Централна Азия и с делегацията на Съюза в Пакистан. СПЕС провежда редовни брифинги за мисиите на държавите членки и делегациите на Съюза.
   2.   На място се поддържат тесни връзки с ръководителите на делегациите на Съюза и с ръководителите на мисии на държавите членки. Те полагат всички усилия, за да съдействат на СПЕС при изпълнението на неговия мандат. СПЕС предоставя политически насоки на местно равнище на ръководителя на полицейската мисия на ЕС в Афганистан (EUPOL AFGHANISTAN). СПЕС и командващият гражданските операции се консултират помежду си при необходимост. Освен това СПЕС осъществява връзка с други участници на международно и регионално ниво, представени на място.
   Член 13
   Помощ във връзка с претенции
   СПЕС и членовете на неговия персонал съдействат за осигуряването на материали за посрещане на претенции и задължения, възникнали във връзка с мандатите на предходните СПЕС в Афганистан, като за тази цел оказват административна помощ и осигуряват достъп до съответните преписки.
   Член 14
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. До края на месец декември 2013 г. СПЕС представя на ВП, Съвета и Комисията доклад за напредъка, а в края на своя мандат — подробен доклад за изпълнението на мандата.
   Член 15
   Влизане в сила
   Настоящото решение влиза в сила в деня на приемането му.
   Прилага се от 1 юли 2013 г.

      Съставено в Брюксел на 15 юли 2013 година.

            За Съвета

            Председател

         V. JUKNA

      (1)  ОВ L 75, 23.3.2010 г., стр. 22.

      (2)  ОВ L 141, 27.5.2011 г., стр. 17.